Covid-19: Weermag roep afgetrede medici opDie weermag het ‘n beroep op afgetrede weermaglede gedoen om te help in die stryd teen die verspreiding van Covid-19. (Foto: Kopano Tlape/GCIS) Die Suid-Afrikaanse Nasionale Weermag (SANW) se gesondheidsdiens roep geregistreerde medici nou op om saam met aktiewe weermaglede te werk om die verspreiding van Covid-19 te stuit. Veral mediese dokters, verpleërs, klinici en militêre nooddienswerkers word gevra om aansoek te doen om te help. Die weermag sê hy is besig om sy mediese kapasiteit te versterk in die lig van die nasionale ramptoestand wat pres. Cyril Ramaphosa as opperbevelvoerder van die SANW vroeër afgekondig het. Dit word gedoen in ooreenstemming met die bepalings van die staat van algehele afsondering. Lede van die polisie en weermag op patrollie tydens die staat van algehele afsondering. (Foto: SA Weermag/Twitter) Die weermag sê sy huidige betrokkenheid om die verspreiding van die nuwe koronavirus in bedwang te help bring gaan na verwagting tot 23 Junie duur. Hy werk nou saam met die nasionale departement van gesondheid om die pandemie hok te slaan. Die dodetal weens Covid-19 in Suid-Afrika staan nou op 11 en 1 655 bevestigde gevalle van die nuwe virus is aangemeld. Belangstellende kandidate word gevra om die relevante departement te kontak. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.